Document ID: 32004L0115

32004L0115
L 374/64
JURNALUL OFÍCIAL AL UNIUNII EUROPENE
DIRECTIVA 2004/115/CE A COMISIEI
din 15 decembrie 2004
de modificare a Directivei 90/642/CEE a Consiliului în ceea ce privește conținuturile maxime de reziduuri stabilite pentru anumite pesticide
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (1), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (2), în special articolul 4 alineatul (1) litera (f),
întrucât:
(1)
În conformitate cu dispozițiile Directivei 91/414/CEE, autorizațiile produselor fitosanitare destinate utilizării pe culturi specifice intră în competența statelor membre. Aceste autorizații trebuie să se bazeze pe evaluarea efectelor asupra sănătății umane și animale și a impactului asupra mediului. Elementele care trebuie luate în considerare în aceste evaluări includ expunerea utilizatorului și a celorlalte persoane prezente și efectele asupra mediului terestru, acvatic și aerian, precum și efectele asupra oamenilor și animalelor ale consumului de reziduuri prezente pe culturile tratate.
(2)
Conținuturile maxime de reziduuri (CMR) reflectă utilizarea cantităților minime de pesticide pentru a asigura o protecție eficientă a plantelor, aplicate astfel încât cantitatea de reziduuri să fie cât mai redusă și acceptabilă din punct de vedere toxicologic, în special în ceea ce privește doza zilnică admisibilă (DZA).
(3)
Conținuturile maxime de reziduuri se stabilesc la pragul de depistare atunci când utilizările autorizate de produse fitosanitare nu au ca rezultat conținuturi de reziduuri de pesticide depistabile pe sau în produsele alimentare, atunci când utilizarea nu este autorizată, când utilizările care au fost autorizate de statele membre nu sunt bazate pe datele necesare sau când utilizările în țări terțe ce au ca rezultat prezența reziduurilor pe sau în produsele alimentare care pot fi puse în circulație pe piața comunitară nu au fost bazate pe datele necesare menționate.
(4)
Conținuturile maxime de reziduuri de pesticide trebuie să fie reexaminate în mod constant. Ele pot fi modificate pentru a lua în considerare utilizări noi, informații noi și date noi.
(5)
Informații referitoare la noile utilizări sau la utilizările modificate ale anumitor pesticide reglementate de Directiva 90/642/CEE au fost transmise Comisiei.
(6)
Expunerea consumatorilor la aceste pesticide prin intermediul produselor alimentare care pot conține reziduuri din acestea, pe toată durata vieții lor, a fost estimată și evaluată în conformitate cu procedurile și practicile în uz în Comunitatea Europeană, luând în considerare directivele publicate de Organizația Mondială a Sănătății (3) și s-a calculat că aceste conținuturi maxime de reziduuri stabilite garantează că nu se depășesc dozele zilnice admisibile.
(7)
După caz, expunerea acută a consumatorilor la aceste pesticide prin intermediul fiecărui produs alimentar care poate să conțină reziduuri a făcut obiectul unei estimări și evaluări în conformitate cu procedurile și practicile în uz în Comunitatea Europeană, ținând seama de recomandările publicate de Organizația Mondială a Sănătății. Avizul comitetului științific pentru plante, în special orientările și recomandările privind protecția consumatorilor de produse alimentare tratate cu pesticide, a fost luat în considerare.
(8)
În consecință, ar trebui stabilite noi conținuturi maxime de reziduuri pentru aceste pesticide.
(9)
Prin urmare, Directiva 90/642/CEE ar trebui modificată în consecință.
(10)
Stabilirea sau modificarea CMR provizorii la nivel comunitar nu împiedică statele membre să stabilească CMR provizorii pentru substanțele în cauză în conformitate cu articolul 4 alineatul (1) litera (f) din Directiva 91/414/CEE și cu anexa VI la aceasta. O perioadă de patru ani este considerată suficientă pentru a permite alte utilizări ale substanței active respective. La sfârșitul acestei perioade, CMR provizorii ar trebui să devină definitive.
(11)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Conținuturile maxime de reziduuri de pesticide pentru metomil, tiodicarb, miclobutanil, grupul maneb, fenpropimorf, metalaxil, metalaxil-m, penconazol, iprovalicarb, azoxistrobin și fenhexamid din anexa II la Directiva 90/642/CEE se înlocuiesc cu cele care figurează în anexa la prezenta directivă.
Articolul 2
(1) Statele membre adoptă și publică până la 22 iunie 2005 actele cu putere de lege și actele administrative necesare pentru a se conforma prezentei directive. Comisiei îi este comunicat de îndată de către acestea textul acestor dispoziții, precum și un tabel de corespondență între aceste dispoziții și prezenta directivă.
Acestea aplică dispozițiile în cauză de la 23 iunie 2005.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc procedura de efectuare a acestei trimiteri.
(2) Comisiei îi este comunicat de către statele membre textul principalelor dispoziții de legislație națională pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 15 decembrie 2004.

Labels: 0
3
17
20